ইউক্রেনের বিমান ভূপাতিত: আন্তর্জাতিক আদালতে যাচ্ছে পাঁচ দেশ
তেহরানে ভুল করে ইউক্রেনের যাত্রীবাহী বিমান ভূপাতিত করার ঘটনায় নজিরবিহীন চাপে পড়েছে ইরান। প্রথমে বিমান বিধ্বস্তের সঙ্গে সংশ্লিষ্টতার কথা নাকচ করলেও পরে তা স্বীকার করে ইরানের শীর্ষ কর্মকর্তারা দুঃখ প্রকাশ করেন।





এ দায় স্বীকারের পর ইরানের বিরুদ্ধে আন্তর্জাতিক আদালতে যাওয়ার ঘোষণা দিয়েছে পাঁচটি দেশ। এদিকে, ব্যাপক বিক্ষোভের মুখে বিমান ভূপাতিত করার ঘটনার সঙ্গে সংশ্লিষ্টদের ধরপাকড় শুরু করেছে ইরান। তেহরানে বিমান ভূপাতিত করার সঙ্গে মার্কিন প্রেসিডেন্ট ডোনাল্ড ট্রাম্প দায়ী বলে মন্তব্য করেছেন কানাডার প্রধানমন্ত্রী জাস্টিন ট্রুডো।




তিনি বলেন, কারণ ট্রাম্পের উসকে দেয়া উত্তেজনায় ইরানের ক্ষেপণাস্ত্রের আঘাতে বিমানটি বিধ্বস্ত হয়েছে। মঙ্গলবার ইরাকে আবারও মার্কিন সেনাদের লক্ষ্য করে ক্ষেপণাস্ত্র হামলা হয়েছে। তবে তাৎক্ষণিকভাবে এর দায় কেউ স্বীকার করেনি। এদিকে, ইরানের ক্ষেপণাস্ত্র হামলায় বিধ্বস্ত মার্কিন সামরিক ঘাঁটির ছবি মঙ্গলবার প্রকাশ করা হয়েছে।
হামলার ১০ দিন পর যুক্তরাষ্ট্র নেতৃত্বাধীন যৌথ বাহিনীর আয়োজনে সাংবাদিকরা হামলাস্থল পরিদর্শন করেন। ঘটনাস্থল থেকে তারা সচিত্র প্রতিবেদন প্রকাশ করেন। খবর বিবিসি, দ্য গার্ডিয়ান, এএফপি ও রয়টার্সের।
ক্ষেপণাস্ত্র হামলায় ইউক্রেনের যাত্রীবাহী বিমান বিধ্বস্ত হওয়ার ঘটনায় ইরানের বিরুদ্ধে আন্তর্জাতিক আদালতে যাচ্ছে পাঁচটি দেশ। তবে কোন পাঁচটি দেশ তা জানা যায়নি। ধারণা করা হচ্ছে- ইরান বাদে যে দেশগুলোর নাগরিকরা বিমান দুর্ঘটনায় মারা গেছেন সে দেশগুলো তেহরানের বিরুদ্ধে মামলা করবে।
মঙ্গলবার ইউক্রেনের পররাষ্ট্রমন্ত্রী ভাদিম প্রিসতাইকো জানান, লন্ডনে বৃহস্পতিবার দেশগুলোর প্রতিনিধিদের মধ্যে বৈঠক হবে। সেখানে ইরানের বিরুদ্ধে আইনগত কী ধরনের পদক্ষেপ নেয়া যায় সেই বিষয়ে আলোচনা হবে। সিঙ্গাপুর সফররত ইউক্রেনের পররাষ্ট্রমন্ত্রী বলেন, বৈঠকে আইনগত পদক্ষেপসহ ক্ষতিপূরণের বিষয়ে আলোচনা করা হবে।
৮ জানুয়ারি ভুল করে তেহরানে ইউক্রেনের বিমানটি ভূপাতিত করে ইরান। এতে বিমানটির ১৭৬ জন যাত্রীর সবাই নিহত হন। নিহতদের মধ্যে ইরানের ৮২, কানাডার ৫৭, ইউক্রেনের ১১, সুইডেনের ১০, আফগানিস্তানের চার এবং ব্রিটেন ও জার্মানির তিনজন করে নাগরিক নিহত হন।
ক্ষেপণাস্ত্রের আঘাতে যাত্রীবাহী বিমান ভূপাতিত করার পর প্রচণ্ড চাপের মুখে পড়া ইরান অভিযুক্তদের ধরপাকড় শুরু করেছে। বেশ কয়েকজনকে এরই মধ্যে গ্রেফতার করা হয়েছে। তবে কতজনকে এখন পর্যন্ত গ্রেফতার করা হয়েছে তা জানা যায়নি। ইরানের প্রেসিডেন্ট হাসান রুহানি বলেছেন, বিচার বিভাগ বিষয়টি গুরুত্বসহকারে তদন্ত করছে। তবে এ ঘটনায় যে ব্যক্তি ট্রিগারটি চেপেছেন, কেবল তাকে একতরফাভাবে দোষ দেয়া যায় না।
তিনি আরও বলেন, ইরানের সশস্ত্র বাহিনী নিজেদের ভুল হিসেবে এটা মেনে নিয়েছে। যা অত্যন্ত ইতিবাচক। আমি সবাইকে আশ্বস্ত করে বলতে চাই এ ধরনের ঘটনার পুনরাবৃত্তি আর হবে না। ‘বিশেষ আদালতের’ তদারকিতে ঘটনার তদন্ত করা হবে। মঙ্গলবার ইরানের বিচার বিভাগের মুখপাত্র গোলাম হোসেন বলেন, বিমান বিধ্বস্তের ঘটনার তদন্তের অংশ হিসেবে কয়েকজনকে গ্রেফতার করা হয়েছে। তবে এ ব্যাপারে আর কিছু জানাতে চাননি তিনি।
ইউক্রেনের বিমান বিধ্বস্তে ট্রাম্প দায়ী : জাস্টিন ট্রুডো বলেছেন, ডোনাল্ড ট্রাম্পের উসকে দেয়া উত্তেজনাতেই ইরানের ক্ষেপণাস্ত্রের আঘাতে ইউক্রেনের বিমানটি বিধ্বস্ত হয়েছে। সোমবার গ্লোবাল টেলিভিশনে দেয়া এক সাক্ষাৎকারে ট্রুডো বলেন, যুক্তরাষ্ট্র উত্তেজনা না ছড়ালে বিমানের যাত্রীরা আজও বেঁচে থাকতেন।
তিনি বলেন, পরমাণু অস্ত্রবিহীন ইরান যেমন দরকার, তেমনি আঞ্চলিক উত্তেজনাও নিয়ন্ত্রণে রাখা উচিত। সাম্প্রতিক উত্তেজনা যুক্তরাষ্ট্রের পদক্ষেপের মাধ্যমেও ডেকে আনা হয়েছে বলেও তিনি মন্তব্য করেন। বিমানটির ১৭৬ যাত্রীর মধ্যে ৫৭ জন কানাডার নাগরিক ছিলেন।
সাত মাস আগে সোলেমানি হত্যায় অনুমোদন দেন ট্রাম্প : সাত মাস আগে ইরানের শীর্ষ জেনারেল কাসেম সোলেমানিকে হত্যার অনুমোদন দিয়েছিলেন মার্কিন প্রেসিডেন্ট ডোনাল্ড ট্রাম্প। যদিও তাতে শর্ত উল্লেখ করে কোনো চূড়ান্ত ঘোষণা দেয়া হয়নি। পাঁচ সাবেক ও বর্তমান প্রশাসনিক কর্মকর্তার উদ্ধৃতি দিয়ে বলা হয়, ইরানের ক্রমবর্ধমান আগ্রাসনে কোনো আমেরিকান নাগরিকের মৃত্যু হলে সোলেমানিকে হত্যায় সুনির্দিষ্ট অভিযান পরিচালনা করা যাবে।
আসন্ন হুমকির কথা বলে সোলেমানিকে হত্যা করা হলেও ফাঁস হওয়া তথ্য সেই দাবিকে আরও জটিল পরিস্থিতিতে ফেলে দিয়েছে। মার্কিন সেনাদের বিশ্বাস, কয়েকজন মার্কিন নাগরিকের মৃত্যুর জন্য সোলেমানি দায়ী। ইরাকে ইরানি ছায়া বাহিনীর হামলার জবাবে ট্রাম্পের কাছে যেসব বিকল্প তুলে ধরা হয়, তার মধ্য দিয়ে সেখানে সোলেমানি হত্যার সিদ্ধান্তকে বেছে নেয়া হয়। এর আগে ইরাকি ছায়া বাহিনীর হামলায় যুক্তরাষ্ট্রের এক বেসামরিক ঠিকাদার নিহত হন।
হামলার ক্ষেত্রে পাল্টা প্রতিশোধ আসার যে পরামর্শ দেয়া হয়েছিল তা আমলে নেননি ট্রাম্প। তখন তিনি বলেছিলেন, তারা (ইরান) যদি আমেরিকানদের ওপর আঘাত হানে, তবেই এ পদক্ষেপ বাস্তবায়ন করা হবে। সোলেমানিকে হত্যার অনুমোদনে তোড়জোড় করেছিলেন সাবেক মার্কিন জাতীয় নিরাপত্তা উপদেষ্টা জন বোল্টন।
বাগদাদ আন্তর্জাতিক বিমানবন্দরে জেনারেল সোলেমানিকে হত্যার পর বোল্টন তাতে সমর্থন জানিয়েছিলেন। যুক্তরাষ্ট্রের পরররাষ্ট্রমন্ত্রী মাইক পম্পেও এ হামলার পক্ষে ছিলেন।
ফক্স নিউজকে গত সপ্তাহে তিনি বলেন, বেশ কিছু হামলার ষড়যন্ত্র করেছিলেন সোলেমানি। ট্রাম্প দাবি করেন, বাগদাদের মার্কিন দূতাবাস উড়িয়ে দেয়ার পরিকল্পনা করেছিলেন সোলেমানি। ইরানের বিপ্লবী গার্ড বাহিনীর কুদস ফোর্সের প্রধান জেনারেল কাসেম সোলেমানিকে এক নম্বর সন্ত্রাসী বলে অভিহিত করেছেন মার্কিন প্রেসিডেন্ট ট্রাম্প। একই সঙ্গে তিনি সোলেমানিকে হত্যার পক্ষেও সাফাই গেয়েছেন।
৩ জানুয়ারি ইরাকের রাজধানী বাগদাদের আন্তর্জাতিক বিমানবন্দরে ড্রোন হামলা চালিয়ে সোলেমানিকে হত্যা করা হয়। সোলেমানিকে হত্যার প্রতিশোধ হিসেবে ৮ জানুয়ারি ইরাকে অবস্থিত দুটি মার্কিন সামরিক ঘাঁটিতে হামলা চালায় ইরান। এর কয়েক ঘণ্টা পর তেহরানের আন্তর্জাতিক বিমানবন্দরে ইউক্রেনের একটি যাত্রীবাহী বিমান বিধ্বস্ত হয়।
এ ঘটনায় ইরানের হাত রয়েছে বলে গুঞ্জন উঠলেও প্রথমে তা অস্বীকার করে তেহরান। পরে অবশ্য ইরান স্বীকার করে। বিমান দুর্ঘটনার বিষয়ে ক্ষমতাসীনরা মিথ্যাচার করেছেন এমন অভিযোগ এনে বিক্ষোভ শুরু করেছেন ইরানিরা।
ক্ষেপণাস্ত্র হামলায় বিধ্বস্ত মার্কিন সামরিক ঘাঁটির ছবি প্রকাশ : ইরাকে অবস্থিত মার্কিন সামরিক ঘাঁটিতে ইরানের ক্ষেপণাস্ত্র হামলার ১০ দিন পর ঘটনাস্থল পরিদর্শন করেছেন সাংবাদিকরা। যুক্তরাষ্ট্র নেতৃত্বাধীন যৌথ বাহিনীর আয়োজনে মঙ্গলবার বিভিন্ন গণমাধ্যমের সাংবাদিকরা হামলাস্থল পরিদর্শন করেন।
ঘটনাস্থল থেকে তারা সচিত্র প্রতিবেদন প্রকাশ করেছেন। ইরানের ক্ষেপণাস্ত্র হামলায় বিধ্বস্ত ইরাকের পশ্চিমাঞ্চলীয় আনবার প্রদেশের মার্কিন সামরিক ঘাঁটি আইন আল-আসাদের বিধ্বস্ত ছবি প্রকাশ করা হয়েছে। ইরানি জেনারেল সোলেমানি হত্যার প্রতিশোধ নিতে ৩ জানুয়ারি ইরাকে অবস্থিত দুটি মার্কিন ঘাঁটিতে ক্ষেপণাস্ত্র হামলা চালায় তেহরান।
ইরাকে মার্কিন সেনাদের লক্ষ্য করে আবার হামলা : মঙ্গলবার ইরাকে আবার মার্কিন সেনাদের লক্ষ্য করে ক্ষেপণাস্ত্র হামলা হয়েছে। তাৎক্ষণিকভাবে এর দায় কেউ স্বীকার করেনি। ক্ষুব্ধ প্রতিক্রিয়ায় এর বিচার চেয়েছে ওয়াশিংটন। এর আগে ইরাকে অবস্থিত মার্কিন সেনাদের লক্ষ্য করে এক দফা ক্ষেপণাস্ত্র হামলা চালায় ইরান।
এর পাল্টা প্রতিক্রিয়ায় মার্কিন প্রেসিডেন্ট ডোনাল্ড ট্রাম্প তেহরানের বিরুদ্ধে কঠোর অর্থনৈতিক অবরোধ আরোপের হুশিয়ারি দেন। এ হুশিয়ারির মধ্যেই আবার হামলা হল।

তেহরানে ভুল করে ইউক্রেনের যাত্রীবাহী বিমান ভূপাতিত করার ঘটনায় নজিরবিহীন চাপে পড়েছে ইরান। প্রথমে বিমান বিধ্বস্তের সঙ্গে সংশ্লিষ্টতার কথা নাকচ করলেও পরে তা স্বীকার করে ইরানের শীর্ষ কর্মকর্তারা দুঃখ প্রকাশ করেন।